Skerp styging in kinkhoes-gevalleArgieffoto (Foto: Unsplash) Gevalle van kinkhoes het die afgelope drie maande skerp onder kinders in Suid-Afrika toegeneem, met 109 gevalle wat net tussen Julie en 15 September onder kinders jonger as vyf aangemeld is. Die Nasionale Instituut vir Oordraagbare Siektes (Nios) sê altesaam 147 gevalle van kinkhoes is sedert die begin van die jaar tot ’n week gelede aangemeld. Altesaam 77% van die 147 gevalle was kinders jonger as vyf jaar (113 gevalle) en 79% van hierdie gevalle (89 gevalle) was babas jonger as drie maande. Volgens die syfers is die meeste van die gevalle (42%, oftewel 62 gevalle) tussen Julie en Augustus in die Wes-Kaap aangemeld. Die res is eweredig tussen die ander provinsies versprei. In September het die gevalle in die Wes-Kaap selfs verder gestyg, met 79% van die gevalle (38 uit 48 gevalle) wat in hierdie provinsie aangemeld is. Van dié gevalle was 89% (34 uit 38 gevalle) kinders jonger as vyf jaar en 74% (25 uit 34 gevalle) was babas jonger as drie maande oud. Van die 34 gevalle in die Wes-Kaap het slegs 26 al ’n entstofdosis teen die virussiekte ontvang. Immuniteit ná inenting sal waarskynlik tussen vyf en ses jaar duur. Episodiese opvlamming van gevalle kom elke drie tot vyf jaar in ’n ingeënte bevolking voor, sê Nios. Klinici word aangeraai om waaksaam te wees vir die virussiekte se simptome by kinders wat hulle ondersoek. Ouers en voogde met kinders jonger as vyf jaar word aangemoedig om te verseker dat kinders se inentings op datum is en om betyds mediese hulp te kry, veral vir babas. Die simptome van kinkhoes kan lyk soos dié van ’n gewone verkoue en sluit in ’n toe- en loopneus, effense seer keel, ’n droë hoes en aanvanklik min of geen koors nie. Dae later kan die hoes vererger en kan dit gekenmerk word deur ’n skielike verergering in die simptome en ’n hyggeluid of selfs braking ná ’n hoesbui.